Virallinen lehti nro C 174 , 08/06/1998 s. 0094



KIRJALLINEN KYSYMYS E-3669/97 komissiolle esittäjä(t): Nikitas Kaklamanis (UPE) (19. marraskuuta 1997) Aihe: Huumekauppa Balkanilla Pariisissa päämajaansa pitävän ¨Observatoire geopolitique des drogues¨-nimisen seurantakeskuksen (geopoliittinen huumeiden seurantakeskus) tekemän selvityksen mukaan suuria määriä Kaukasuksella ja Turkissa tuotettuja huumeita kuljetetaan Bulgarian satamien Varnan ja Burgasin kautta ja markkinoidaan Länsi-Euroopassa. Bulgarian sisäministerin Tsavdar Krumofin lausunnon mukaan ¨sadat turkkilaiset, bulgarialaiset ja FYROM:n yritykset toimivat Bulgarian huumekaupassa, ja poliisiviranomaiset pitävät silmällä monia niistä¨. Bulgarialainen korkea virkamies on maininnut, että vuonna 1997 takavarikoitiin 57,4 kiloa heroiinia ja 530,9 kiloa hasista; geopoliittinen huumeiden seurantakeskus pitää kuitenkin selvityksessään näitä määriä aivan riittämättöminä, kun otetaan huomioon tämän maan kautta kuljetettavien huumeiden määrä sekä erityisesti Bulgarian eteläosien turkinkielisten asukkaiden tuottamat hasis- ja unikkosadot. Haluaisin saada tietää Euroopan komission virallisen kannan asiaan sekä sen, mitä toimenpiteitä se aikoo toteuttaa lopettaakseen hillitsemättömän Turkista ja sen ympäristöstä - Bulgarian kautta - EU:hun tulevan huumevirran ottaen huomioon, että Bulgaria saa unionin rahoitusta, koska se on mukana Phare-ohjelmassa, ja Turkilla taas on tulliliittosopimus EU:n kanssa. Komission jäsenen Anita Gradinin komission puolesta antama vastaus (13. tammikuuta 1998) Komissio on huolissaan huumausaineiden salakuljetuksesta Balkanin kautta. Kaakkois-Eurooppa luokiteltiin yhteisön ja Keski- ja Itä-Euroopan maiden ministereiden välisessä kokouksessa marraskuussa 1996 yhdeksi niistä ensisijaisista alueista, joilla unionin jäsenvaltioiden ja Keski- ja Itä-Euroopan maiden on lujitettava yhteistyötään huumausainelainvalvonnan alalla. Komissio avustaa PHARE-ohjelmaan sisältyvän monen maan välisen huumealoitteen kautta PHARE-kumppanuusvaltioita huumausaineiden väärinkäytön ja laittoman huumekaupan torjumisessa. Kyseinen aloite on tärkein rahoitusväline, jonka kautta yhteisö tekee huumausaineiden torjuntaa koskevaa yhteistyötä Keski- ja Itä-Euroopan maiden kanssa. Tällä hetkellä valmistellaan Yhdistyneiden Kansakuntien kansainvälisen huumevalvontaohjelman (UNDCP) ja yhteisön PHARE-ohjelman kautta toteutettavaa Kaakkois-Euroopan maiden huumausainelainvalvontaohjelmaa, jonka ensimmäinen vaihe koskee Bulgariaa, Romaniaa ja entistä Jugoslavian tasavaltaa Makedoniaa. Ohjelman tavoitteena on: - tehostaa huumausaineiden salakuljetuksen valvontaa seuraavissa Mustanmeren satamissa: Varna, Burgas ja Constanta - tehostaa huumausaineiden salakuljetuksen valvontaa määrätyillä maantiekuljetusten rajanylityspaikoilla Romaniassa - järjestää valvontayhteistyötä ja lisätä tarkastuskapasiteettia määrätyillä maantiekuljetusten rajanylityspaikoilla Bulgariassa ja entisessä Jugoslavian tasavallassa Makedoniassa - tehostaa huumausaineiden salakuljetuksen valvontaa määrätyillä lentoasemilla (Sofia, Varna, Constanta, Bukarest, Timisoara ja Skopje) - luoda järjestelmiä tiedusteluyksikköjen toteuttamien analyysien kokoamiseksi yhteen - luoda mekanismeja ja asiantuntemusta tavarantoimitusten valvontaa varten. Yhteisö osallistuu myös Maailman tullijärjestön suunnittelemaan strategiseen toimintaan, jonka tavoitteena on huumausaineiden salakuljetuksen torjunta Kaakkois-Euroopassa. Tätä toimintaa rahoitetaan komission johtaman rikosten torjunnasta vastaavien viranomaisten koulutusta ja niiden välistä yhteistyötä tukevan OISIN-ohjelman ((EYVL L 7, 10.1.1997. )) kautta.